Europa-Parlamentets og Rådets forordning (EF) nr. 805/2002

af 15. april 2002

om ændring af Rådets forordning (EØF) nr. 2158/92 om beskyttelse af skovene i Fællesskabet mod brande

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Anvendelsesperioden for den fællesskabsaktion, der er omhandlet i Rådets forordning (EØF) nr. 2158/92(4), udløb den 31. december 2001.

(2) Efter artikel 10, stk. 3, i forordning (EØF) nr. 2158/92 skal Kommissionen inden udløbet af anvendelsesperioden forelægge Europa-Parlamentet og Rådet et forslag til revision, der navnlig skal indeholde oplysninger om økologiske, økonomiske og sociale aspekter og resultatet af en costbenefitanalyse.

(3) Da arbejdet med at forberede revisionsforslaget ikke er afsluttet, kan forslaget endnu ikke forelægges, og Europa-Parlamentet og Rådet vil derfor ikke kunne træffe beslutning om de fremtidige bestemmelser for fællesskabsaktionen til beskyttelse af skovene i Fællesskabet mod brande, inden den nuværende anvendelsesperiode udløber.

(4) Det er derfor nødvendigt at forlænge anvendelsesperioden med et år, så fællesskabsaktionen kan videreføres i 2002.

(5) Finansieringsrammen for gennemførelsen af fællesskabsaktionen, som udgør det primære referencegrundlag for budgetmyndigheden, jf. punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(5), og som blev fastsat til 49,4 mio. EUR i artikel 10, stk. 2, i forordning (EØF) nr. 2158/92, skal ændres til det beløb, der er opført i budgettet for 2002.

(6) Forordning (EØF) nr. 2158/92 bør ændres i overensstemmelse hermed -

UDSTEDT FØLGENDE FORORDNING:

Artikel 1

Artikel 10 i forordning (EØF) nr. 2158/92 affattes således: "Artikel 10

1. Aktionen skal løbe i elleve år fra den 1. januar 1992.

2. Finansieringsrammen for gennemførelsen af aktionen fastsættes for perioden 1997-2002 til 59,9 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

3. Inden den 30. juni 2002 forelægger Kommissionen Europa-Parlamentet og Rådet en beretning om denne forordnings anvendelse samt et forslag til revision, der navnlig skal indeholde oplysninger om økologiske, økonomiske og sociale aspekter (kvalitativ evaluering) og resultaterne af en costbenefitanalyse (kvantitativ evaluering)."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 15. april 2002.

På Europa-Parlamentets vegne

P. Cox

Formand

På Rådets vegne

J. Piqué I Camps

Formand

(1) EFT C 51 E af 26.2.2002, s. 343.

(2) Udtalelse afgivet den 16.1.2002 (endnu ikke offentliggjort i EFT).

(3) Europa-Parlamentets udtalelse af 12.3.2002 (endnu ikke offentliggjort i EFT), og Rådets afgørelse af 18.3.2002.

(4) EFT L 217 af 31.7.1992, s. 3. Forordningen er senest ændret ved Parlamentets og Rådets forordning (EF) nr. 1485/2001 (EFT L 196 af 20.7.2001, s. 4).

(5) EFT C 172 af 18.6.1999, s. 1.